<classify> SERIKALI ya Mapinduzi ya Zanzibar imewataka wananchi wanaoishi sehemu za mabondeni kuhama maeneo hayo ili kuchukua tahadhari ya mvua za vuli zinazotarajiwa kunyesha hivi karibuni.Naibu Waziri wa Ofisi ya Makamu wa Pili wa Rais, Mihayo Juma Nhunga ametoa agizo hilo wakati anajibu swali la Mwakilishi wa Jimbo la Mtambwe, Khadija Rajab Kibano aliyetaka kujua serikali imetayarishia sehemu gani watu waliokumbwa na maafa ya mvua za masika.Nhunga amesema, kwa mujibu wa taarifa za mamlaka ya hali ya hewa nchini, mvua za vuli zinatarajiwa kuwa kubwa na kuanza kunyesha mwishoni mwa mwezi huu. Akifafanua zaidi alisema mvua hizo zitamalizika mwishoni mwa Desemba mwaka huu.Amesema mvua hizo zinatarajiwa kuwa kubwa ambapo zinaweza kusababisha maafa kwa wananchi wanaoishi sehemu za mabondeni na maeneo mengine yanayokaa maji.Mheshimiwa Spika napenda kuwajulisha wananchi kwamba taarifa tulizopewa na Mamlaka ya Hali ya Hewa nchini kwamba mvua za vuli zinatarajiwa kunyesha mwishoni mwa mwezi huu ambapo watu wanaoishi sehemu za mabondeni wanatakiwa kuhama ili kuepuka athari za mafuriko, amesema.Kwa mfano alisema yapo maeneo ambayo yaliathirika zaidi katika mvua za masika eneo la Bububu na kusababisha vifo vya watu wawili, ambapo wakazi wake wengi wanaishi katika maeneo ya mabondeni.  <topic>: KITAIFA 